b"\n_START_ARTICLE_\nMari\xc3\xa0 Mart\xc3\xadn Alonso\n_START_SECTION_\nBiografia\n_START_PARAGRAPH_\nEs va formar futbol\xc3\xadsticament a Catalunya, on arrib\xc3\xa0 de ben jove, i on fou conegut com a Mari\xc3\xa0 Mart\xc3\xadn. Un dels davanters m\xc3\xa9s golejadors del futbol catal\xc3\xa0 amb una mitjana de m\xc3\xa9s d'un gol per partit, una lesi\xc3\xb3 als 25 anys va estroncar la seva brillant carrera._NEWLINE_L'any 1936 fitx\xc3\xa0 per la Uni\xc3\xb3 Esportiva Sant Andreu on les seves bones actuacions el portaren a signar pel Futbol Club Barcelona, club on romangu\xc3\xa9 durant set temporades, marcant 124 gols en partits oficials. Aquestes xifres el situen a data 2010 com el sis\xc3\xa8 m\xc3\xa0xim golejador de la hist\xc3\xb2ria del club en partits oficials. Va obtenir el trofeu Pichichi al m\xc3\xa0xim golejador de la lliga espanyola la temporada 1942-1943 amb 32 gols marcats. Els seus gols ajudaren a guanyar la lliga de la temporada 1944-1945 i fou el gran heroi de la Copa del Rei de futbol de la temporada 1941-1942 i de la promoci\xc3\xb3 de descens de la mateixa temporada._NEWLINE_El 14 de febrer de 1944, amb nom\xc3\xa9s 25 anys, pat\xc3\xad una greu lesi\xc3\xb3 de lligaments al genoll durant un partit que enfront\xc3\xa0 la selecci\xc3\xb3 catalana de futbol i la del Pa\xc3\xads Valenci\xc3\xa0 que estronc\xc3\xa0 la seva brillant traject\xc3\xb2ria esportiva. La progressi\xc3\xb3 d'un altre gran davanter, C\xc3\xa9sar, el port\xc3\xa0 a jugar cada cop menys, abandonant el club el 1948. Aleshores fitx\xc3\xa0 pel Gimn\xc3\xa0stic de Tarragona, Real Zaragoza i acab\xc3\xa0 la seva vida esportiva retornant al Sant Andreu._NEWLINE_Fou tres cops internacional amb la selecci\xc3\xb3 de futbol d'Espanya, amb la qual debut\xc3\xa0 el 1942 amb 22 anys i on hi particip\xc3\xa0 fins al 1946. Jug\xc3\xa0 tamb\xc3\xa9 amb la selecci\xc3\xb3 catalana de futbol."